Kölns Domkirke
Kölns Domkirke, Kölner Dom, en af verdens største kirker og et hovedværk i tysk gotik. Den femskibede bygning er delvis opført 1248-1560 (kor og tværskib); den fuldførtes først 1880 i nygotisk stil (skib og vestfacade med to 157 m høje tårne) efter fundet i beg. af 1800-t. af de middelalderlige bygningstegninger.
Kirken rummer bl.a. glasmalerier fra 1300-1500-t. og den kostbare relikviesarkofag Dreikönigsschrein, der rummer de hellige tre kongers relikvier, påbegyndt af Nikolaus fra Verdun i 1181 og fuldendt 1220. I Marienkapelle findes Stephan Lochners Kongernes tilbedelse (ca. 1445).
Se også Köln.